## 

## 13 มีนาคม 2563

เรียน นายกสมาคมบริษัทจัดการลงทุน

นายกสมาคมกองทุนสำรองเลี้ยงชีพ

ผู้จัดการ

บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภท  
การจัดการกองทุนส่วนบุคคลทุกบริษัท

ที่ กอ. (ว) 57 /2563 เรื่อง นำส่งภาพถ่ายประกาศและซักซ้อมความเข้าใจเกี่ยวกับ  
การจัดทำและส่งสำเนางบการเงินและรายงานการสอบบัญชีของกองทุนสำรองเลี้ยงชีพเนื่องจากสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19

ด้วยสำนักงานได้ออกประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สน. /2563 เรื่อง การผ่อนผันเกี่ยวกับการจัดทำและส่งสำเนางบการเงินและรายงานการสอบบัญชีของกองทุนสำรองเลี้ยงชีพเนื่องจากสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ลงวันที่ 13 มีนาคม 2563 (ตามสิ่งที่ส่งมาด้วย)

เพื่อให้บริษัทจัดการกองทุนส่วนบุคคล (“บริษัทจัดการ”) มีความเข้าใจที่ตรงกันและถือปฏิบัติตามหลักเกณฑ์ที่ประกาศกำหนดได้อย่างถูกต้อง สำนักงานจึงขอซักซ้อมความเข้าใจเกี่ยวกับประกาศดังกล่าว ดังต่อไปนี้

**1. วัตถุประสงค์ของการออกประกาศ**

เพื่อผ่อนผันระยะเวลาการส่งงบการเงินและรายงานการสอบบัญชีให้สำนักงาน เนื่องจากปัจจุบันมีสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ซึ่งส่งผลกระทบต่อการจัดประชุมที่มีการรวมตัวกันของบุคคลจำนวนมาก ซึ่งรวมถึง  
การประชุมใหญ่สมาชิกของกองทุนสำรองเลี้ยงชีพ (“กองทุนฯ”) จึงมีเหตุจำเป็นและสมควรในการผ่อนผันเกี่ยวกับการจัดทำและส่งสำเนางบการเงินและรายงานการสอบบัญชีของกองทุนฯ ให้สำนักงาน

**2. สรุปสาระสำคัญของประกาศ**

การจัดทำและส่งงบการเงินในรอบระยะเวลาบัญชีประจำปีของกองทุนฯ ให้สามารถเลือก

วิธีการอย่างใดอย่างหนึ่ง ดังต่อไปนี้

2.1 ให้จัดส่งสำเนางบการเงินและรายงานการสอบบัญชี ภายใน 240 วัน[[1]](#footnote-1)ทั้งนี้ ให้หนังสือ

แจ้งสำนักงานและเปิดเผยงบการเงินและรายงานการสอบบัญชีดังกล่าวให้สมาชิกของกองทุนฯ เพื่อทราบโดยทั่วกัน ภายใน 150 วัน

2.2 ให้เสนองบการเงินและรายงานการสอบบัญชีให้สมาชิกของกองทุนฯ รับรองด้วย

การส่งหนังสือขอมติจากสมาชิก โดยการลงมติของที่ประชุมให้เป็นไปตามที่กำหนดในข้อบังคับของกองทุน และจัดส่งงบการเงินและรายงานการสอบบัญชีให้สำนักงานภายใน 150 วัน รวมทั้งให้เสนอขอมติรับรองต่อที่ประชุมใหญ่สมาชิกในการประชุมครั้งถัดไป ทั้งนี้ มติที่ใช้วิธีการส่งหนังสือขอมติดังกล่าวให้เป็นไปตามมติเดียวกันกับการจัดประชุมใหญ่สมาชิกกองทุนฯ

**3. ซักซ้อมความเข้าใจเกี่ยวกับแนวทางปฏิบัติการส่งหนังสือขอมติ**

3.1 การจัดส่งหนังสือขอมติ ต้องส่งให้สมาชิกกองทุนฯ ล่วงหน้า**ไม่น้อยกว่า 15 วันก่อน**

วันสุดท้ายของการรับหนังสือแจ้งมติ เพื่อให้สมาชิกกองทุนฯ มีระยะเวลาในการศึกษาข้อมูลและส่งกลับหนังสือแจ้งมติ

3.2 การนับวันส่งหนังสือขอมติ ให้ถือเอาวันอย่างใดอย่างหนึ่งดังนี้

(1) ไปรษณีย์ ให้ถือเอาวันที่ไปรษณีย์ประทับตราประจำวันของที่ทำการรับฝาก

เป็นวันเริ่มต้นแห่งการนับระยะเวลาการส่งหนังสือขอมติ

(2) สื่ออิเล็กทรอนิกส์ ให้ถือวันที่ปรากฏบนสื่ออิเล็กทรอนิกส์ได้แก่ จดหมายอิเล็กทรอนิกส์ ซึ่งบริษัทจัดการนำส่งหนังสือขอมติไปให้สมาชิกกองทุนฯ

3.3 บริษัทจัดการสามารถจัดทำหนังสือขอมติในรูปแบบข้อมูลอิเล็กทรอนิกส์และ จัดส่งผ่านสื่ออิเล็กทรอนิกส์ก็ได้ ทั้งนี้ บริษัทจัดการต้องจัดเก็บสำเนาหนังสือขอมติและเอกสารประกอบ  
การขอมติไว้เป็นหลักฐานโดยจะจัดเก็บในรูปข้อมูลอิเล็กทรอนิกส์ก็ได้

3.4 หนังสือขอมติสมาชิกกองทุนฯ ต้องมีรายละเอียดที่เพียงพอต่อการตัดสินใจของสมาชิกกองทุนฯ โดยมีรายละเอียดเสมือนการจัดประชุมใหม่สมาชิกกองทุนฯ แต่มีข้อแตกต่างกันในเรื่อง

(1) วันสุดท้ายของการรับหนังสือแจ้งมติ ให้ถือเอาวันอย่างใดอย่างหนึ่ง ดังนี้

(1.1) ไปรษณีย์ ให้ถือเอาวันที่ไปรษณีย์ประทับตราประจำวันของที่ทำการรับฝากเป็นวันแจ้งมติ นอกจากนี้ กรณีที่บริษัทจัดการใช้ไปรษณีย์ตอบกลับโดยชำระค่าส่งเป็นรายเดือน ก็อาจไม่มี  
การประทับตราประจำวันได้ ดังนั้น บริษัทจัดการจะต้องจัดให้มีตราประจำวันเพื่อประทับตราลงบนหนังสือแจ้งมติไว้เป็นหลักฐานว่า บริษัทจัดการได้รับการแจ้งกลับภายในระยะเวลาที่กำหนด

(1.2) สื่ออิเล็กทรอนิกส์ ให้ถือวันที่ปรากฏบนสื่ออิเล็กทรอนิกส์ได้แก่ จดหมายอิเล็กทรอนิกส์ โทรสาร ซึ่งสมาชิกกองทุนฯ แจ้งมติให้แก่บริษัทจัดการ

(2) ระยะเวลาในการใช้สิทธิออกเสียงลงมติ บริษัทจัดการต้องระบุระยะเวลาให้สมาชิกกองทุนฯ ทราบด้วยตัวหนังสือที่มีขนาดอักษรที่ชัดเจน และอยู่ในหน้าแรกของข้อมูลที่นำส่ง ให้สมาชิกกองทุนฯ

(3) การขอมติสมาชิกกองทุนฯ ด้วยวิธีส่งหนังสือขอมติ สมาชิกกองทุนฯ   
จะไม่สามารถมอบฉันทะให้บุคคลอื่นออกเสียงแทนตนได้

**4. การมีผลใช้บังคับ**

ประกาศข้างต้นมีผลใช้บังคับตั้งแต่วันที่ 25 มีนาคม พ.ศ. 2563

จึงเรียนมาเพื่อโปรดทราบและถือปฏิบัติ ทั้งนี้ สำนักงานขอเสนอชื่อเจ้าหน้าที่สำหรับ  
การติดต่อสอบถาม คือ นางจุฑารัตน์ จุฑาธรรมพิทักษ์ โทรศัพท์/โทรสาร 0-2263-6078 e-mail address: jutharut@sec.or.th

                                                    ขอแสดงความนับถือ

(นางศิษฏศรี นาคะศิริ)

ผู้อำนวยการฝ่ายกำกับธุรกิจออกแบบการลงทุนและกองทุนสำรองเลี้ยงชีพ

เลขาธิการแทน

สิ่งที่ส่งมาด้วย ภาพถ่ายประกาศสำนักงานคณะกรรมการกำกับหลักทรัพย์และตลาดหลักทรัพย์

ที่ สน. 17 /2563 เรื่อง การผ่อนผันเกี่ยวกับการจัดทำและส่งสำเนางบการเงินและรายงาน

การสอบบัญชีของกองทุนสำรองเลี้ยงชีพเนื่องจากสถานการณ์การระบาดของโรคติดเชื้อ  
 ไวรัสโคโรนา 2019 หรือโรคโควิด 19 (Coronavirus Disease 2019 (COVID-19))

ลงวันที่ 13 มีนาคม 2563

ฝ่ายกำกับธุรกิจออกแบบการลงทุนและกองทุนสำรองเลี้ยงชีพ  
โทรศัพท์/โทรสาร 0-2263-6078

1. สน. 87/2558 ข้อ 168 กำหนดว่า ให้บริษัทจัดการลงทุนเสนองบการเงินพร้อมรายงานการสอบบัญชีของผู้สอบบัญชีต่อที่ประชุมสมาชิกใหญ่ของกองทุนฯ เพื่อทำการรับรองงบการเงินดังกล่าว และข้อ 164 ให้บริษัทจัดการลงทุนส่งสำเนางบการเงินและรายงานการสอบบัญชีตามข้อ 168 ให้สำนักงานภายใน 150 วัน นับแต่วันสิ้นรอบระยะเวลาบัญชีประจำปีของกองทุนฯ [↑](#footnote-ref-1)